CELEX: 52021PC0014
Language: et
Date: 2021-01-20
Title: Ettepanek: NÕUKOGU RAKENDUSOTSUS, millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,20.1.2021
            COM(2021) 14 final
            2021/0006(NLE)
            Ettepanek:
            NÕUKOGU RAKENDUSOTSUS, 
            millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.
            
            
               Komisjonis 9. oktoobril 2020 registreeritud kirjas taotles Eesti luba jätkata kuni 31. detsembrini 2024 erandi kohaldamist käibemaksudirektiivi artiklist 287, mis võimaldaks Eestil kohaldada käibemaksuvabastust selliste maksukohustuslaste suhtes, kelle aastakäive ei ületa 40 000 eurot.
            
            
               Komisjon teavitas 15. oktoobril 2020. aasta kirjaga käibemaksudirektiivi artikli 395 lõike 2 kohaselt teisi liikmesriike Eesti taotlusest. Komisjon teatas 19. oktoobri 2020. aasta kirjaga Eestile, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu võtma ning järelikult ei saa ta käibemaksu sisenditelt maha arvata.
               
               
                  Eesti võib käibemaksudirektiivi artikli 287 punkti 8 alusel kohaldada käibemaksuvabastust nende maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 16 000 eurot.
               
               
                  Nõukogu rakendusotsusega (EL) 2017/563
                     2
                   lubati Eestil tõsta käibemaksuvabastuse künnist nende maksukohustuslaste suhtes, kelle aastakäive ei ületa 40 000 eurot. Rakendusotsuse kohaselt võib Eesti kohaldada erimeedet alates 1. jaanuarist 2018 kuni 31. detsembrini 2020.
               
               
                  Väikeettevõtete erikorda muudeti nõukogu direktiiviga (EL) 2020/285
                     3
                  , mis jõustub 1. jaanuaril 2025. Eesti taotles luba jätkata erimeetme kohaldamist kuni 31. detsembrini 2024. Käibemaksudirektiivi artikli 284 kohaselt on alates 1. jaanuarist 2025 uus künnis 85 000 eurot. Seega on Eestis väikeettevõtjatele kehtestatud 40 000 EUR suurune künnis uue sättega kooskõlas.
               
               
                  Maksukohustuslasena registreerimise künnise väärtuse säilitamine võimaldab isikutele, kelle maksustatav käive on vahemikus 16 001–40 000 eurot, jätkuvalt väiksemat halduskoormust, ilma et see mõjutaks oluliselt käibemaksutulu kogusummat. Samuti väheneb maksuhaldurite töökoormus veidi. Erimeede on maksukohustuslaste jaoks endiselt vabatahtlik.
               
            
            
               Väikeettevõtjate kohustusi lihtsustav erimeede on kooskõlas väikeettevõtjaid käsitlevate Euroopa Liidu eesmärkidega.
            
            
               
                  Meetme kohaldamine ei mõjuta märkimisväärselt lõpptarbimise etapis kogutud käibemaksutulu kogusummat. Meetme tulemusena väheneb riigituludesse makstava käibemaksu summa 15,6 miljoni euro võrra aastas, mis moodustab 0,6 % käibemaksu kogutulust.
               
               
                  Erimeede ei mõjuta käibemaksust saadavaid liidu omavahendeid, kuna Eesti arvutab välja nõukogu määruse (EMÜ, Euratom) nr 1553/89 artikli 6 kohase hüvitise.
               
               
                  Seetõttu on asjakohane anda Eestile luba jätkata erimeetme kohaldamist kuni 31. detsembrini 2024. 
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Erimeede on kooskõlas käibemaksu tegevuskavast
                     4
                   tuleneva direktiivi (EL) 2020/285 (millega muudetakse käibemaksudirektiivi artikleid 281–294, milles käsitletakse väikeettevõtjate suhtes kohaldatavat erikorda) põhimõtetega ning selle eesmärk on luua nende ettevõtjate jaoks ajakohane lihtsustatud kord. Eelkõige püütakse sellega vähendada käibemaksunõuete täitmisega seotud kulusid ja konkurentsimoonutusi nii riigis kui ka ELi tasandil, vähendada künniseefekti negatiivset mõju ning lihtsustada ettevõtjate jaoks nõuete täitmist ja maksuhaldurite jaoks järelevalve tegemist.
               
               
                  Lisaks on 40 000 euro suurune künnis kooskõlas direktiiviga (EL) 2020/285, kuna see võimaldab liikmesriikidel kehtestada käibemaksuvabastuse jaoks nõutava aastakäibe künnise, mis ei ületa 85 000 eurot (või sellega samaväärset summat riigi vääringus).
               
               
                  Samasuguseid erandeid, millega vabastatakse käibemaksust maksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Madalmaadel
                     5
                   on lubatud kohaldada 25 000 euro suurust künnist; Itaalial
                     6
                   30 000 euro suurust künnist; Luksemburgil
                     7
                   35 000 euro suurust künnist; Lätil
                     8
                   ja Poolal
                     9
                   40 000 euro suurust künnist; Leedul
                     10
                   55 000 euro suurust künnist; Horvaatial
                     11
                   45 000 euro suurust künnist ning Maltal
                     12
                   20 000 euro suurust künnist. Ungaril
                     13
                   48 000 euro suurust künnist; Sloveenial
                     14
                   50 000 euro suurust künnist ning Rumeenial
                     15
                   88 500 euro suurust künnist.
               
            
         
         
            
               
                  Nagu juba mainitud, peaks käibemaksudirektiivi kohaldamisega seotud erandite kehtivus olema alati ajaliselt piiratud, et oleks võimalik hinnata nende mõju. Eesti Vabariigi taotletud erimeetme kehtivusaja pikendamine kuni 31. detsembrini 2024 on kooskõlas väikeste ja keskmise suurusega ettevõtjate jaoks lihtsamaid käibemaksueeskirju kehtestava direktiivi (EL) 2020/285 nõuetega. Kõnealuses direktiivis on sätestatud, et liikmesriigid peavad kohaldama alates 1. jaanuarist 2025 siseriiklikke õigusnorme, mis neil tuleb selle direktiivi järgimiseks vastu võtta.
               
               
                  Kavandatud meede on seega kooskõlas käibemaksudirektiivi sätetega.
               
            
            
               •Kooskõla muude liidu tegevuspõhimõtetega
            
            
               
                  Komisjon on oma iga-aastastes tööprogrammides pidevalt rõhutanud, et väikeettevõtjate jaoks on vaja kehtestada lihtsamad eeskirjad. Sellega seoses on komisjoni 2020. aasta tööprogrammis
                     16
                   viidatud VKEde strateegiale, mis lihtsustab väikeste ja keskmise suurusega ettevõtjate tegevust, kasvamist ja laienemist. Kõnealune erimeede on eelarve-eeskirjade osas nende eesmärkidega kooskõlas. Meede on eelkõige kooskõlas komisjoni 2017. aasta tööprogrammiga
                     17
                  , milles märgiti, et väikeettevõtjate käibemaksukohustuse täitmisega seotud halduskoormus on suur ning tehnilised uuendused tekitavad tõhusa maksukogumise jaoks uusi väljakutseid, ja rõhutati vajadust lihtsustada väiksemate ettevõtjate jaoks käibemaksukorda.
               
               
                  Samuti on meede kooskõlas 2015. aasta ühtse turu strateegiaga
                     18
                  , milles komisjon seadis eesmärgiks aidata väikestel ja keskmise suurusega ettevõtjatel kasvada, muu hulgas vähendades halduskoormust, mis takistab neil ühtse turu võimaluste täielikku ärakasutamist. See on ka kooskõlas lähenemisviisiga, mida komisjon järgis 2013. aasta teatises „Tegevuskava „Ettevõtlus 2020“: Ettevõtlikkuse taaselavdamine Euroopas“
                     19
                  , milles rõhutati vajadust lihtsustada maksualaseid õigusakte väikeettevõtjate jaoks.
               
               
                  Lisaks on meede kooskõlas ELi poliitikaga, mis käsitleb väikesi ja keskmise suurusega ettevõtjaid ning mida on kirjeldatud 2016. aasta teatises idufirmade kohta
                     20
                   ja 2008. aasta teatises „Kõigepealt mõtle väikestele“ – Euroopa väikeettevõtlusalgatus „Small Business Act“
                     21
                  , milles kutsuti liikmesriike üles võtma õigusaktide väljatöötamisel arvesse VKEde eripära ja lihtsustama olemasolevat regulatiivset keskkonda.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
               
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei kehtestata mingeid kohustusi.
            
            
               Erandi piiratud ulatust arvestades on erimeede proportsionaalne taotletava eesmärgiga, st lihtsustada maksukogumist väikeste maksukohustuslaste ja maksuhalduri jaoks.
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Käibemaksudirektiivi artikli 395 kohaselt võib ühistest käibemaksueeskirjadest erandeid teha vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Sidusrühmadega ei konsulteeritud. Käesolev ettepanek põhineb Eesti esitatud taotlusel ja puudutab ainult kõnealust konkreetset liikmesriiki.
               
            
         
         
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõjuhinnang
            
            
               
                  Ettepanek võtta vastu nõukogu rakendusotsus on tehtud selleks, et suurendada aastakäibe künnist, millest väiksema käibega maksukohustuslased võib vabastada käibemaksust. Seega laiendatakse selle lihtsustamismeetme kohaldamisala, millega vabastatakse mitmest käibemaksukohustusest ettevõtjad, kelle aastakäive ei ületa 40 000 eurot. 
               
               
                  Isikud, kelle maksustatav käive ei ületa künnist, ei pea end registreerima käibemaksukohustuslasena ning seega nende halduskoormus meetme tulemusena väheneb, kuna nad ei pea pidama käibemaksuarvestust ega esitama käibedeklaratsiooni. Ka maksuhaldurite töökoormus väheneb. Sellel võib olla positiivne mõju praegu Eestis käibemaksukohustuslasena registreeritud maksukohustuslaste halduskoormuse vähenemisele ja seega ka maksuhalduritele. 
               
               
                  Eesti andmetel oli 2016. ja 2017. aastal käibemaksukohustuslasena registreeritud isikuid, kelle aastakäive jäi vahemikku 16 001–40 000 eurot, 18 % käibemaksukohustuslasena registreeritud isikute koguarvust. 2019. aastal oli see osakaal 15 % kõigist käibemaksukohustuslasena registreeritud isikutest. 14. septembri 2020. aasta seisuga oli Eestis käibemaksukohustuslasena registreeritud maksukohustuslasi kokku 98 160. Seega mõjutab erimeede otseselt ligikaudu 3000 ettevõtjat.
               
            
            
               Käibemaksutulu mõju Eesti eelarvele ei ole toonud kaasa riigieelarve märkimisväärset vähenemist. Riigi käibemaksutulu väheneb meetme tõttu on 15,6 miljonit eurot aastas, mis moodustab 0,6 % käibemaksu kogutulust. Mõju on tühine.
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               Ettepanekul puudub mõju ELi eelarvele, kuna Eesti arvutab välja nõukogu määruse (EMÜ, EURATOM) 1553/89
                  22
                artikli 6 kohase hüvitise.
            
            
               2021/0006 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
               
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi
                  23
               , eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
         
         
            
               (1)Direktiivi 2006/112/EÜ artikli 287 punkti 8 kohaselt võib Eesti vabastada käibemaksust maksukohustuslased, kelle aastakäive riigi valuutas ühinemiskuupäeval kehtinud vahetuskursi kohaselt arvutatuna ei ületa 16 000 eurot.
            
            
               (2)Nõukogu rakendusotsusega (EL) 2017/563
                  24
                lubati Eestil kohaldada erimeedet, millega tehakse erand direktiivi 2006/112/EÜ artiklist 287 (edaspidi „erimeede“), nähes ette käibemaksuvabastuse nende maksukohustuslaste jaoks, kelle aastakäive ei ületa 40 000 eurot. Erimeedet lubati kohaldada alates 1. jaanuarist 2018 kuni 31. detsembrini 2020 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, millega reguleeritakse väikeettevõtjate erikorda, olenevalt sellest, kumb kuupäev on varasem.
            
            
               (3)Nõukogu võttis 18. veebruaril 2020 vastu direktiivi (EL) 2020/285
                  25
               , millega muudetakse direktiivi 2006/112/EÜ artikleid 281–294 väikeettevõtete erikorra osas ning sätestatakse väikeettevõtjate jaoks uued eeskirjad, sealhulgas aastakäibe ülempiir 85 000 eurot või samaväärne summa liikmesriigi valuutas. 
            
            
               (4)Komisjonis 9. oktoobril 2020 registreeritud kirjaga taotles Eesti luba jätkata erimeetme kohaldamist kuni 31. detsembrini 2024.
            
            
               (5)Direktiivi 2006/112/EÜ artikli 395 lõike 2 teise lõigu kohaselt teatas komisjon 15. oktoobri 2020. aasta kirjaga teistele liikmesriikidele Eesti esitatud taotlusest. Komisjon teatas 19. oktoobril 2020. aasta kirjaga Eestile, et tal on taotluse hindamiseks kogu vajalik teave.
            
            
               (6)Erimeede on kooskõlas eesmärkidega, mis on esitatud komisjoni teatises „Kõigepealt mõtle väikestele“ – Euroopa väikeettevõtlusalgatus „Small Business Act“
                  26
               .
            
            
               (7)Eesti esitatud teabe kohaselt on erimeetme mõju Eestis lõplikus tarbimisetapis kogutavale maksutulu kogusummale tühine. Maksukohustuslastel on endiselt võimalus valida tavapäraste käibemaksureeglite kohaldamine kooskõlas direktiivi 2006/112/EÜ artikliga 290. 
            
            
               (8)Erimeede ei mõju ebasoodsalt käibemaksust saadavatele ELi omavahenditele, sest Eesti arvutab välja nõukogu määruse (EMÜ, Euratom) nr 1553/89
                  27
                artikli 6 kohase hüvitise.
            
            
               (9)Võttes arvesse erimeetme võimalikku positiivset mõju, kuna selle tulemusel vähenevad väikeettevõtjate halduskoormus ja kulud, tuleks Eestil lubada kohaldada erimeedet veel ühe ajavahemiku jooksul. 
            
            
               (10)Erimeetme kohaldamise lubamine peaks olema ajaliselt piiratud. Tähtaeg peaks olema piisav, et võimaldada hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 kohaselt võtma vastu ja avaldama 31. detsembriks 2024 kõnealuse direktiivi artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seetõttu on asjakohane anda Eestile luba jätkata erimeetme kohaldamist kuni 31. detsembrini 2024.
            
            
               (11)Seepärast tuleks rakendusotsust (EL) 2017/563 vastavalt muuta,
            
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsuse (EL) 2017/563 artikli 2 teine lõik asendatakse järgmisega:
            
            
               „Käesolevat otsust kohaldatakse alates 1. jaanuarist 2018 kuni 31. detsembrini 2024.“
            
            
               Artikkel 2
            
            
               Käesolev otsus on adresseeritud Eesti Vabariigile.
            
            
               Brüssel,
            
            
               
                     Nõukogu nimel
               
            
         
         
            
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 21. märtsi 2017. aasta rakendusotsus (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 80, 25.3.2017, lk 33–34).
               
               
                  
                     (3)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13–23).
               
               
                  
                     (4)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta „Ühtse ELi käibemaksuala suunas – On aeg otsustada“ (COM(2016) 148 final).
               
               
                  
                     (5)
                  
                        Nõukogu 4. detsembri 2018. aasta rakendusotsus (EL) 2018/1904, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 310, 6.12.2018, lk 25).
               
               
                  
                     (6)
                  
                        Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11–12).
               
               
                  
                     (7)
                  
                        Nõukogu 19. detsembri 2019. aasta rakendusotsus (EL) 2019/2210, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 332, 23.12.2019, lk 155).
               
               
                  
                     (8)
                  
                        Nõukogu 4. septembri 2020. aasta rakendusotsus (EL) 2020/1261, millega muudetakse rakendusotsust (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 4–5).
               
               
                  
                     (9)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
               
               
                  
                     (10)
                  
                        Nõukogu 10. oktoobri 2017. aasta rakendusotsus (EL) 2017/1853, millega muudetakse rakendusotsust 2011/335/EL, mille kohaselt lubatakse Leedu Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 265, 14.10.2017, lk 15–16). Uut meedet käsitlev kirjalik menetlus on pooleli.
               
               
                  
                     (11)
                  
                        Nõukogu 3. novembri 2020. aasta rakendusotsus (EL) 2020/1661, millega muudetakse rakendusotsust (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 374, 10.11.2020, lk 4–5).
               
               
                  
                     (12)
                  
                        Nõukogu 3. novembri 2020. aasta rakendusotsus (EL) 2020/1662, millega muudetakse rakendusotsust (EL) 2018/279, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 374, 10.11.2020, lk 6–7).
               
               
                  
                     (13)
                  
                        Nõukogu 2. oktoobri 2018. aasta rakendusotsus (EL) 2018/1490, millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 252, 8.10.2018, lk 38).
               
               
                  
                     (14)
                  
                        Nõukogu 6. novembri 2018. aasta rakendusotsus (EL) 2018/1700, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 285, 13.11.2018, lk 78).
               
               
                  
                     (15)
                  
                        Nõukogu 4. septembri 2020. aasta rakendusotsus (EL) 2020/1260, millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 1–3).
               
               
                  
                     (16)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Komisjoni 2020. aasta tööprogramm – Liit, mis seab kõrgemad sihid“ (COM(2020) 37 final).
               
               
                  
                     (17)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Komisjoni 2017. aasta tööprogramm“ (COM(2016) 710 final).
               
               
                  
                     (18)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Ühtse turu täiustamine: rohkem võimalusi inimestele ja ettevõtetele“ (COM(2015) 550 final).
               
               
                  
                     (19)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Tegevuskava „Ettevõtlus 2020“: Ettevõtlikkuse taaselavdamine Euroopas“ (COM(2012) 795 final).
               
               
                  
                     (20)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa uued liidrid: idu- ja kasvufirmade algatus“ (COM(2016) 733 final).
               
               
                  
                     (21)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Kõigepealt mõtle väikestele“ – Euroopa väikeettevõtlusalgatus „Small Business Act“ (KOM(2008) 394 (lõplik)).
               
               
                  
                     (22)
                  
                        ELT L 155, 7.6.1989, lk 9–13.
               
               
                  
                     (23)
                  
                        ELT L 347, 11.12.2006, lk 1.
               
               
                  
                     (24)
                  
                        Nõukogu 21. märtsi 2017. aasta rakendusotsus (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 80, 25.3.2017, lk 33).
               
               
                  
                     (25)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (26)
                  
                        Komisjoni teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „Kõigepealt mõtle väikestele“ - Euroopa väikeettevõtlusalgatus „Small Business Act“, Brüssel, 25.6.2008, KOM(2008) 394 (lõplik). 
               
               
                  
                     (27)
                  
                        Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).